साईं बाबा की हालत गंभीर बनी हुई है : डॉक्टर  
सत्य साईं बाबा की हालत लगातार गंभीर बनी हुई है। उनके डॉक्टरों ने कहा कि उनके प्रमुख अंगों पर उपचार का बहुत कम असर हो रहा है।
सत्य साईं बाबा की हालत लगातार गंभीर बनी हुई है और उनकी देखभाल कर रहे डॉक्टरों ने कहा कि उनके प्रमुख अंगों पर उपचार का बहुत कम असर हो रहा है।  श्री सत्य साईं इंस्टीट्यूट ऑफ हायर मेडिकल साइंसेस के निदेशक एएन सफाया ने यहां एक मेडिकल बुलेटिन में कहा, सभी प्रमुख अंगों पर उपचार का बहुत कम असर दिखाई दे रहा है और उनके हृदय की धड़कन तथा रक्तचाप कम स्तर पर बना हुआ हैं। उन्हें दवाएं दी जा रहीं हैं। बृहस्पतिवार से ही उनके स्वास्थ्य में कोई अहम बदलाव नहीं देखा गया। हालांकि सफाया ने कहा कि डॉक्टर 86 वर्षीय साई बाबा के उपचार में 24 घंटे लगे हुए हैं।  साईं बाबा को 28 मार्च को हृदय और श्वसन संबंधी समस्या की शिकायत के बाद अस्पताल में भर्ती कराया गया था। राज्य सरकार ने एहतियाती कदम के तौर पर अनंतपुर जिले में खासकर पुट्टपर्थी कस्बे में कानून व्यवस्था बनाए रखने के लिए अतिरिक्त पुलिस बलों को तैनात किया है।